ซีไอเอ็มบีปล่อยกู้ใหญ่โค้กลาว
ซีไอเอ็มบี ไทย หนุนสินเชื่อล็อตใหญ่โคคา-โคลา ในลาว 484 ล้าน รุกตลาดลุ่มน้ำโขงเต็มสูบ
29 ต.ค. 2565

ซีไอเอ็มบี ไทย หนุนสินเชื่อล็อตใหญ่โคคา-โคลา ในลาว 484 ล้าน รุกตลาดลุ่มน้ำโขงเต็มสูบ
นายสุภัค ศิวะรักษ์ กรรมการผู้จัดการใหญ่และประธานเจ้าหน้าที่บริหาร ธนาคารซีไอเอ็มบี ไทย เปิดเผยว่า ธนาคารได้ลงนามในสัญญาสนับสนุนทางการเงิน วงเงิน 484 ล้านบาท ให้บริษัท ลาว โคคา-โคลา บอทลิ่ง ผู้จำหน่ายเครื่องดื่มบรรจุขวดใน สปป.ลาว ซึ่งมีกลุ่มไทยน้ำทิพย์เป็นผู้ถือหุ้นใหญ่ 70% และเป็นการสร้างโรงงานในต่างประเทศแห่งแรกของไทยน้ำทิพย์ 
โรงงานดังกล่าวซึ่งจะก่อสร้างแล้วเสร็จในปี 2558 จะทำเครื่องดื่มบรรจุขวดเพื่อจำหน่ายในลาวเป็นหลัก ควบคู่ไปกับการส่งบางส่วนกลับมาจำหน่ายยังจังหวัดในภาคตะวันออกเฉียงเหนือของไทย ได้แก่ จ.อุดรธานี สกลนคร นครพนม และเลย เนื่องจากการขนส่งจากลาวเพื่อเข้ามาจำหน่ายในบริเวณดังกล่าวมีค่าใช้จ่ายที่ต่ำกว่าการขนส่งจากโรงงานที่ จ.ขอนแก่น ของบริษัท ไทยน้ำทิพย์
“การที่ผู้ประกอบการรายใหญ่ของไทยซึ่งมีแบรนด์ที่แข็งแกร่งอย่างไทยน้ำทิพย์เข้าไปลงทุนในลาว เราเชื่อว่าจะช่วยส่งเสริมการพัฒนาอุตสาหกรรมของประเทศ และสะท้อนอัตราการเติบโตที่รวดเร็วของบริษัท เพราะผลิตภัณฑ์เป็นที่ยอมรับของผู้บริโภค โดยได้รับความสนใจจากกลุ่มธุรกิจที่ต้องการขยายฐานการผลิตมาที่นี่เพื่อผลิตและส่งออกไปยังประเทศอื่นๆ ในภูมิภาค ซึ่งธนาคารซีไอเอ็มบี ไทยมีสาขาในเวียงจันทน์ ที่พร้อมเชื่อมโยงธุรกรรมทางการเงินและบริการให้สะดวกและคล่องตัวยิ่งขึ้น ผ่านเครือข่ายที่ครอบคลุมตลาดหลักทั่วอาเซียน” นายสุภัค กล่าว 
ก่อนหน้านี้เมื่อต้นเดือน ธ.ค.ที่ผ่านมา ซีไอเอ็มบี ไทย เพิ่งเปิดบริการโอนเงินข้ามเขตระหว่างไทยกับลาว โดยรุกค่าธรรมเนียมต่ำกว่าตลาด และเน้นการโอน-รับเงินที่ง่ายขึ้น โดยใช้เพียงพาสปอร์ตหรือใบรับรองการทำงานเพื่อรับเงิน ไม่ต้องเปิดบัญชี เพื่อให้รองรับกลุ่มลูกค้ารายย่อยและธุรกิจขนาดกลางและขนาดยอม (เอสเอ็มอี) ในพื้นที่ ขณะที่ซีไอเอ็มบีเพิ่งเปิดสาขาในลาวเมื่อเดือน ส.ค.ที่ผ่านมา และตั้งเป้าปล่อยสินเชื่อปีแรกราว 300 ล้านบาท
ด้าน นายพรวุฒิ สารสิน ประธานกรรมการ บริษัท ไทยน้ำทิพย์ กล่าวว่า บริษัทเล็งเห็นโอกาสทางธุรกิจใน สปป.ลาว รวมถึงการขยายตลาดไปทั่วภูมิภาคอาเซียน จึงเป็นที่มาของการก่อตั้ง บริษัท ลาว โคคา-โคลา บอทลิ่ง เมื่อปลายปี 2555 ซึ่งในช่วงต้นเน้นการนำเข้าเครื่องดื่มบรรจุขวดภายใต้แบรนด์ โคคา-โคลา เพื่อจำหน่ายในลาว ทั้งนี้เชื่อว่าการสร้างโรงงานบรรจุขวดในลาวจะช่วยให้การขยายตัวและการดำเนินธุรกิจของกลุ่มไทยน้ำทิพย์แข็งแกร่งขึ้น หลังจากที่ยอดขายในลาวเติบโตขึ้นถึง 3 เท่า ในปลายปี 2556 
“กลุ่มไทยน้ำทิพย์มั่นใจว่าจะนำความสุข สนุกสนาน และความสดชื่นไปมอบให้ผู้บริโภคชาวลาว โดยเราได้เปิดตลาดเครื่องดื่มโค้กผ่านจุดจำหน่ายซึ่งครอบคลุมพื้นที่ทั่วลาวแล้ว” นายพรวุฒิ กล่าว